Javaslat A TANÁCS HATÁROZATA az egyrészről az Európai Unió és tagállamai, másrészről a Koreai Köztársaság között létrejött szabadkereskedelmi megállapodás által létrehozott kulturális együttműködéssel foglalkozó bizottságban annak létrehozásával és eljárási szabályzatának elfogadásával kapcsolatban képviselendő uniós álláspontról /* COM/2012/0463 final - 2012/0226 (NLE) */





INDOKOLÁS Az egyrészről az Európai Unió és tagállamai, másrészről a Koreai Köztársaság között létrejött szabadkereskedelmi megállapodást (a továbbiakban: megállapodás) 2010. október 6-án írták alá, és 2011. július 1-je óta ideiglenesen alkalmazzák. A kulturális együttműködési jegyzőkönyv (a továbbiakban: jegyzőkönyv) 3. cikke kulturális együttműködéssel foglalkozó bizottság létrehozását (a továbbiakban: bizottság) írja elő, továbbá meghatározza a bizottság fő feladatait és funkcióit. Mivel a jegyzőkönyv rendelkezéseinek végrehajtását minél hamarabb el kell kezdeni, az első bizottsági ülésen létre kell hozni a bizottságot, és el kell fogadni eljárási szabályzatát. A jegyzőkönyv 3. cikkének (2) bekezdésével összhangban az első ilyen ülést a jegyzőkönyv alkalmazásának első évében össze kell hívni. A mellékelt dokumentum azt a jogi eszközre irányuló javaslatot tartalmazza, amely jóváhagyja az Európai Unió bizottságban képviselt álláspontját a fent említett kérdés kapcsán. 2012/0226 (NLE) Javaslat A TANÁCS HATÁROZATA az egyrészről az Európai Unió és tagállamai, másrészről a Koreai Köztársaság között létrejött szabadkereskedelmi megállapodás által létrehozott kulturális együttműködéssel foglalkozó bizottságban annak létrehozásával és eljárási szabályzatának elfogadásával kapcsolatban képviselendő uniós álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 167. cikke (3) bekezdésére, valamint 207. cikke (4) bekezdésének első albekezdésére, 218. cikke (9) bekezdésével összefüggésben, tekintettel az Európai Bizottság javaslatára[1], mivel: (1) A Tanács 2007. április 23-án felhatalmazta a Bizottságot, hogy az Európai Unió és tagállamai nevében szabadkereskedelmi megállapodás megkötése céljából tárgyalásokat folytasson a Koreai Köztársasággal. (2) A tárgyalások lezárultak, és az egyrészről az Európai Unió és tagállamai, másrészről a Koreai Köztársaság között létrejött szabadkereskedelmi megállapodást (a továbbiakban: megállapodás)[2] 2010. október 6-án aláírták. (3) A megállapodás 15. cikke (10) bekezdésének 5. pontja értelmében a megállapodást – későbbi időpontban történő megkötésének függvényében – 2011. július 1-je óta ideiglenesen alkalmazzák. (4) A megállapodáshoz csatolt kulturális együttműködési jegyzőkönyv (a továbbiakban: jegyzőkönyv) 3. cikke kulturális együttműködéssel foglalkozó bizottság létrehozását írja elő, mely többek között biztosítja a jegyzőkönyv megfelelő alkalmazását. (5) Az Uniónak meg kell határoznia a kulturális együttműködéssel foglalkozó bizottság létrehozásával és a bizottság eljárási szabályzatának elfogadásával kapcsolatban kialakítandó álláspontot, ELFOGADTA EZT A HATÁROZATOT: 1. cikk A kulturális együttműködéssel foglalkozó bizottságban annak létrehozásával és eljárási szabályzatának elfogadásával kapcsolatban képviselendő európai uniós álláspont alapját a kulturális együttműködéssel foglalkozó bizottság e határozathoz csatolt határozattervezete képezi. 2. cikk 1. Ez a határozat az elfogadásának napján lép hatályba. 2. Ezt a határozatot a Hivatalos Lapban ki kell hirdetni. Kelt Brüsszelben, […]-án/-én. a Tanács részéről az elnök I. MELLÉKLET A EU–KOREA KULTURÁLIS EGYÜTTMŰKÖDÉSSEL FOGLALKOZÓ BIZOTTSÁG […] HATÁROZATA (ÉÉÉÉ. hónap NN.) a kulturális együttműködéssel foglalkozó bizottság létrehozásáról és eljárási szabályzatának elfogadásáról A KULTURÁLIS EGYÜTTMŰKÖDÉSSEL FOGLALKOZÓ BIZOTTSÁG, tekintettel az egyrészről az Európai Unió és tagállamai, másrészről a Koreai Köztársaság között létrejött, 2010. október 6-án Brüsszelben aláírt szabadkereskedelmi megállapodáshoz (a továbbiakban: megállapodás) csatolt kulturális együttműködési jegyzőkönyvre (a továbbiakban: jegyzőkönyv) és különösen annak 3. cikkére, mivel: (1) A jegyzőkönyv 3. cikke kulturális együttműködéssel foglalkozó bizottság létrehozását írja elő. (2) A kulturális együttműködéssel foglalkozó bizottság eljárási szabályzatát maga fogadhatja el, és a jegyzőkönyv tekintetében a kereskedelmi bizottság valamennyi funkcióját ellátja a megállapodáshoz csatolt jegyzőkönyv 3. cikkének (3) bekezdésével összhangban, ELFOGADTA EZT A HATÁROZATOT: 1. Ezennel létrejön a kulturális együttműködéssel foglalkozó bizottság. 2. A kulturális együttműködéssel foglalkozó bizottság eljárási szabályzatát a melléklet tartalmazza. 3. E határozat … -án/-én lép hatályba. Kelt … án/-én A kulturális együttműködéssel foglalkozó bizottság részéről Első miniszterhelyettes A Koreai Köztársaság Kulturális, Sport és Idegenforgalmi Minisztériuma (XXX) [A koreai fél tölti ki] || Az Oktatásügyi és Kulturális Főigazgatóság főigazgatója Európai Bizottság Jan TRUSZCZYŃSKI MELLÉKLET A KULTURÁLIS EGYÜTTMŰKÖDÉSSEL FOGLALKOZÓ BIZOTTSÁG ELJÁRÁSI SZABÁLYZATA 1. cikk Összetétel és elnökség 1. Az egyrészről az Európai Unió és tagállamai, másrészről a Koreai Köztársaság között létrejött szabadkereskedelmi megállapodáshoz (a továbbiakban: megállapodás) csatolt kulturális együttműködési jegyzőkönyv (a továbbiakban: jegyzőkönyv) 3. cikkének (1) bekezdése szerint létrehozott kulturális együttműködéssel foglalkozó bizottság (a továbbiakban: bizottság) a jegyzőkönyv 3. cikkének (3) bekezdése szerint végzi feladatait, és felelősséget vállal a jegyzőkönyv általános végrehajtásáért. 2. Amint azt a jegyzőkönyv 3. cikkének (1) bekezdése előírja, a bizottság egyrészről az uniós fél, másrészről Korea képviselőiből áll. 3. A bizottság elnöki tisztségét a Koreai Köztársaság Kulturális, Sport és Idegenforgalmi Minisztériuma illetékes főosztályának főosztályvezetője, valamint az Európai Bizottság Oktatásügyi és Kulturális Főigazgatósága kultúráért és médiáért felelős igazgatója együtt tölti be. Az elnökök meghatalmazottakkal is képviseltethetik magukat. 2. cikk Képviselet 1. A felek tájékoztatják egymást a bizottságba általuk delegált tagok névsoráról. A névsort a bizottság titkársága vezeti. 2. A magát helyettes útján képviseltetni kívánó tag az ülést megelőzően értesíti a bizottság elnökeit a szóban forgó ülésen a képviseletét ellátó helyettes nevéről. A bizottságban részt vevő helyettes képviselő a helyettesített tag valamennyi jogát gyakorolja. 3. cikk Ülések 1. A bizottság legalább évente egyszer, illetve szükség szerint bármely fél kérésére összeül. Az üléseket felváltva Brüsszelben, illetve Szöulban tartják, hacsak a felek másképp nem állapodnak meg. Mindkét fél beleegyezése esetén a bizottság ülései video- vagy telekonferencia formájában is megtarthatók. 2. A bizottság üléseit a bizottság titkársága hívja össze; az ülések időpontjáról és helyszínéről a felek közösen állapodnak meg. Hacsak a felek nem állapodnak meg másként, az ülés összehívásáról szóló értesítést a bizottság titkársága az ülés kezdete előtt legkésőbb 28 nappal megküldi a bizottság tagjainak. 4. cikk Felhatalmazás A bizottság tagjait tisztviselők kísérhetik. Az egyes üléseket megelőzően a bizottság elnökeit tájékoztatni kell az ülésen részt vevő küldöttségek tervezett összetételéről. 5. cikk Megfigyelők A bizottság eseti alapon megfigyelőket és szakértőket hívhat meg. 6. cikk Titkárság A felek által kijelölt kapcsolattartó pontok közösen alkotják a bizottság titkárságát. 7. cikk Dokumentumok Amennyiben a bizottság tanácskozásai írásos kísérő dokumentumokon alapulnak, ezeket a dokumentumokat a bizottság titkársága számozással látja el, és bizottsági dokumentumokként körözteti. 8. cikk Levelezés 1. A bizottság elnökeihez címzett leveleket továbbítani kell a bizottság titkárságához a bizottság többi tagja közötti köröztetés céljából. 2. A bizottság elnökeinek leveleit a bizottság titkársága küldi el a címzetteknek, és adott esetben a dokumentumokat számozással látja el, és körözteti ezeket a bizottság többi tagja között. 9. cikk Az ülések napirendje 1. Az ülések tervezett napirendjét a bizottság titkársága állítja össze. A tervezett napirendet a vonatkozó dokumentumokkal együtt az ülés kezdete előtt legkésőbb 7 nappal továbbítani kell a bizottság tagjainak és elnökeinek. 2. A napirendet a bizottság az egyes ülések kezdetén fogadja el. A felek egyetértésével a tervezett napirenden kívüli pontokat is fel lehet venni a napirendbe. 3. A bizottság elnökei a felek egyetértésével szakértőket kérhetnek fel az ülésen való részvételre, hogy bizonyos témakörökben tájékoztatással szolgáljanak. 4. Egyedi esetek követelményeinek figyelembevétele érdekében a bizottság elnökei a felek hozzájárulása esetén lerövidíthetik az (1) bekezdésben meghatározott határidőt. 10. cikk Jegyzőkönyv 1. A bizottság titkársága általában az ülést követő 21 napon belül elkészíti az ülés jegyzőkönyvtervezetét. 2. Általános szabályként a jegyzőkönyv összefoglalja az egyes napirendi pontokat, adott esetben az alábbiak megjelölésével: a) a bizottsághoz benyújtott dokumentumok; b) a bizottság tagjainak azon hozzászólásai, amelyeknek jegyzőkönyvbe vételét kérték; másrészről c) az egyes kérdésekkel kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések. 3. A jegyzőkönyv tartalmazza továbbá a bizottság azon tagjainak vagy helyettes tagjainak névsorát, akik részt vettek az ülésen, továbbá az őket kísérő küldöttségek tagjainak és az ülésen részt vevő megfigyelőknek és szakértőknek a névsorát is. 4. Az ülés időpontját követő 28 napon belül vagy a felek által közösen kitűzött határidőn belül mindkét fél írásban jóváhagyja a jegyzőkönyvet. A jóváhagyást követően a bizottság titkársága aláírja a jegyzőkönyv két példányát, és a felek mindegyike megkapja a hiteles dokumentumok egy-egy eredeti példányát. Az aláírt jegyzőkönyv másolatait a bizottság tagjainak is továbbítják. 11. cikk Határozatok és ajánlások 1. A bizottság határozatait és ajánlásait[3] a felek közös megegyezésével fogadja el. Ezeket a jogi aktusokat „Határozat”-nak vagy „Ajánlás”-nak kell nevezni. 2. Az ülések közötti időszakban a bizottság írásbeli eljárás útján, mindkét fél egyetértése mellett határozatokat, illetve ajánlásokat fogadhat el. Az írásbeli eljárás a bizottság elnökei közötti jegyzékváltást jelenti. 3. A bizottság titkársága minden határozatot és ajánlást sorszámmal lát el, elfogadásuk időpontját és tárgyukat is megjelölve. Mindegyik határozat rendelkezik hatálybalépésének időpontjáról. 4. A bizottság által elfogadott határozatokat és ajánlásokat a bizottság elnökei két hiteles példány aláírásával hitelesítik. 12. cikk Nyilvánosság és titoktartás 1. Ellenkező értelmű határozat hiányában a bizottság ülései nem nyilvánosak. 2. Ha valamelyik fél törvényei vagy jogszabályai szerint bizalmasnak minősülő információkat nyújt be a bizottsághoz, a másik fél köteles a szóban forgó információkat bizalmasan kezelni. 3. A felek dönthetnek úgy, hogy a bizottság határozatait és ajánlásait hivatalos lapjukban közzéteszik. 13. cikk Kiadások 1. A felek mindegyike maga fedezi/vállalja a bizottság ülésein való részvételével összefüggő személyzeti, utazási és tartózkodási költségeket, valamint a postai és távközlési kiadások terén felmerülő költségeit. 2. Az ülések megrendezésével és a dokumentumok sokszorosításával kapcsolatos kiadásokat az ülést rendező fél viseli. [1] HL C xx., xxxx.,xx.,xx., xx. o. [2] HL L 127., 2011.5.14., 6. o. [3] A jegyzőkönyv céljának megvalósítása érdekében a bizottság a jegyzőkönyvben meghatározott valamennyi kérdéssel kapcsolatban döntéshozatali hatáskörrel rendelkezik. Ezek a határozatok kötelező erejűek a felekre nézve, akik megteszik a határozatok végrehajtásához szükséges intézkedéseket. A bizottság megfelelő ajánlásokat is tehet.